送諸葛覺往隨州讀書
作者：韓愈
朝代：唐

paragraphs: 鄴侯家多書，插架三萬軸。
一一懸牙籤，新若手未觸。
爲人強記覽，過眼不再讀。
偉哉羣聖文，磊落載其腹。
行年五十餘，出守數已六。
京邑有舊廬，不容久食宿。
臺閣多官員，無地寄一足。
我雖官在朝，氣勢日局縮。
屢爲丞相言，雖懇不見錄。
送行過滻水，東望不轉目。
今子從之遊，學問得所欲。
入海觀龍魚，矯翮逐黃鵠。
勉爲新詩章，月寄三四幅。